## Uredba o naknadi štete po osnovi otuđenja mineralne sirovine

### NN 90/2014 (25.7.2014.), Uredba o naknadi štete po osnovi otuđenja mineralne sirovine

VLADA REPUBLIKE HRVATSKE

1811

Na temelju članka 165. stavka 3. Zakona o rudarstvu (»Narodne novine«, br. 56/2013 i 14/2014), Vlada Republike Hrvatske je na sjednici održanoj 23. srpnja 2014. godine donijela

UREDBU

O NAKNADI ŠTETE PO OSNOVI OTUĐENJA MINERALNE SIROVINE

Članak 1.

Ovom Uredbom određuje se naknada štete po osnovi otuđenja mineralne sirovine nastale radnjom fizičke ili pravne osobe koja je bez valjane pravne osnove obavljala rudarske radove.

Članak 2.

Fizička ili pravna osoba koja je bez valjane pravne osnove obavljala rudarske radove (u daljnjem tekstu: Osoba), dužna je nadoknaditi štetu nastalu protupravnim izvođenjem radova Republici Hrvatskoj, kao vlasniku rudnog blaga.

Članak 3.

(1) Količine protupravno otkopane ili pridobivene mineralne sirovine utvrđuje nadležni rudarski inspektor ministarstva nadležnog za rudarstvo (u daljnjem tekstu: rudarski inspektor) temeljem zapisnika o obavljenom nadzoru.

(2) U slučaju iz stavka 1. ovoga članka, kada rudarski inspektor ne može utvrditi da li je otkopani ili pridobiveni materijal mineralna sirovina ili odrediti vrstu mineralne sirovine, te kada Osoba osporava da je otkopani ili pridobiveni materijal mineralna sirovina ili vrstu mineralne sirovine utvrđenu zapisnikom rudarskog inspektora, rudarski inspektor dužan je uzorkovati reprezentativni uzorak protupravno otkopane ili pridobivene mineralne sirovine i putem ovlaštene pravne osobe ispitati kakvoću mineralne sirovine.

(3) Temeljem zapisnika rudarskog inspektora i izvješća o ispitivanju kakvoće mineralne sirovine ovlaštene pravne osobe, Povjerenstvo za utvrđivanje rezervi mineralnih sirovina osnovano sukladno odredbama članka 55. Zakona o rudarstvu (u daljnjem tekstu: Povjerenstvo), donosi po službenoj dužnosti rješenje u kojem utvrđuje da li je otkopani ili pridobiveni materijal mineralna sirovina, te koja je vrsta mineralne sirovine.

(4) Troškove ispitivanja kakvoće mineralne sirovine iz stavka 2. ovoga članka i rada Povjerenstva iz stavka 3. ovoga članka dužna je platiti Osoba.

Članak 4.

(1) Naknada štete nastale protupravnim otkopavanjem ili pridobivanjem mineralne sirovine, obračunat će se temeljem tržišne vrijednosti mineralnih sirovina u ležištu, koje su se u prethodnih pet godina otkopavale ili pridobivale u Republici Hrvatskoj.

(2) Tržišna vrijednost mineralnih sirovina od 1. siječnja 2014. godine u Republici Hrvatskoj, utvrđuje se i iznosi:

|  |  |  |  |  |
| --- | --- | --- | --- | --- |
| Redni broj | Vrsta mineralne sirovine | Jedinica | Tržišna vrijednost mineralne sirovine – Republika Hrvatska, područje broj 1 | Tržišna vrijednost mineralne sirovine – Republika Hrvatska, područje broj 2 |
| 1. | arhitektonsko-građevni kamen:  – blokovski  – pločasti | kn/m3 | -  300,00 | 1.500,00  300,00 |
| 2. | boksit | kn/t | - | 70,00 |
| 3. | gips | kn/t | 50,00 | 50,00 |
| 4. | ciglarska glina | kn/m3 | 10,00 | 10,00 |
| 5. | keramička i vatrostalna glina | kn/t | 55,00 | - |
| 6. | građevni pijeska i šljunak | kn/m3 | 20,00 | 25,00 |
| 7. | karbonatne mineralne sirovine za industrijsku preradu | kn/t | 15,00 | 10,00 |
| 8. | kremeni pijesak | kn/t | 45,00 | 45,00 |
| 9. | mineralne sirovine za proizvodnju cementa | kn/t | 15,00 | 10,00 |
| 10. | silikatne mineralne sirovine za industrijsku preradu | kn/t | 15,00 | - |
| 11. | tehničko-građevni kamen | kn/m3 | 25,00 | 20,00 |
| 12. | tuf | kn/t | 35,00 | - |
| 13. | morska sol | kn/t | - | 20,00 |

(3) Tržišna vrijednost mineralne sirovine – Republika Hrvatska, područje broj 1, utvrđuje se za količine protupravno otkopane ili pridobivene mineralne sirovine na području: Međimurske županije, Varaždinske županije, Zagrebačke županije, Krapinsko-zagorske županije, Sisačko-moslavačke županije, Karlovačke županije, Ličko-senjske županije, Brodsko-posavske županije, Požeško-slavonske županije, Koprivničko-križevačke županije, Bjelovarsko-bilogorske županije, Osječko-baranjske županije, Vukovarsko-srijemske županije, Virovitičko-podravske županije i Grada Zagreba.

(4) Tržišna vrijednost mineralne sirovine – Republika Hrvatska, područje broj 2, utvrđuje se za količine protupravno otkopane ili pridobivene mineralne sirovine na području: Istarske županije, Primorsko-goranske županije, Zadarske županije, Splitsko-dalmatinske županije, Šibensko-kninske županije i Dubrovačko-neretvanske županije.

Članak 5.

(1) Naknada štete nastale protupravnim otkopavanjem ili pridobivanjem mineralne sirovine, utvrđuje se prema sljedećoj formuli:

»Nš =Q • Vtrž.«

– gdje je »Nš « naknada štete,

– gdje je »Q« količina protupravno otkopane ili pridobivene mineralne sirovine utvrđena sukladno odredbama članka 3. stavka 1. ove Uredbe,

– gdje je »Vtrž.« tržišna vrijednost mineralne sirovine, utvrđena sukladno odredbama članka 4 stavka 2. ove Uredbe.

(2) Tržišna vrijednost mineralnih sirovina iz članka 4. stavka 2. ove Uredbe, jedinice iskazane u kn/m3 odnose se na mineralnu sirovinu u rastresitom stanju.

(3) Iznimno od odredbi stavka 2. ovog članka tržišna vrijednost arhitektonsko-građevnog kamena, jedinice iskazane u kn/m3 odnosi se na sraslo stanje.

Članak 6.

(1) U slučaju protupravno otkopane ili pridobivene mineralne sirovine utvrđene sukladno odredbama članka 3. stavka 1. ove Uredbe, koja se u prethodnih pet godina nije otkopavala ili pridobivala u Republici Hrvatskoj i čija tržišna vrijednost nije iskazana u članku 4. stavku 2. ove Uredbe, tržišnu vrijednost odrediti će rješenjem Povjerenstvo za svaki slučaj posebno.

(2) U slučaju iz stavka 1. ovoga članka naknada štete nastale protupravnim otkopavanjem ili pridobivanjem mineralne sirovine, utvrđuje se prema sljedećoj formuli:

»Nš =Q • Vtrž.«

– gdje je »Nš« naknada štete,

– gdje je »Q« količina protupravno otkopane ili pridobivene mineralne sirovine utvrđena sukladno odredbama članka 3. stavka 1. ove Uredbe,

– gdje je »Vtrž.« tržišna vrijednost mineralne sirovine, utvrđena sukladno odredbama stavka 1. ovoga članka.

Članak 7.

(1) U slučaju protupravno pridobivene mineralne sirovine – ugljikovodici (nafta, plin i kondenzat), te geotermalne vode iz kojih se može koristiti akumulirana toplina u energetske svrhe utvrđene sukladno odredbama članka 3. stavka 1. ove Uredbe, čija tržišna vrijednost nije iskazana u članku 4. stavku 2. ove Uredbe, tržišnu vrijednost odredit će rješenjem Povjerenstvo za svaki slučaj posebno, temeljem kretanja tržišne vrijednosti tih mineralnih sirovina na tržištu Republike Hrvatske.

(2) U slučaju iz stavka 1. ovoga članka naknada štete nastale protupravnim otkopavanjem ili pridobivanjem mineralne sirovine, utvrđuje se prema sljedećoj formuli:

»Nš =Q • Vtrž.«

– gdje je »Nš« naknada štete,

– gdje je »Q« količina protupravno pridobivene mineralne sirovine utvrđena sukladno odredbama članka 3. stavka 1. ove Uredbe,

– gdje je »Vtrž.« tržišna vrijednost mineralne sirovine, utvrđena sukladno odredbama stavka 1. ovoga članka.

Članak 8.

Naknada štete nastale protupravnim otkopavanjem ili pridobivanjem mineralne sirovine prihod je državnog proračuna Republike Hrvatske.

Članak 9.

(1) Postupak naknade štete nastale protupravnim otkopavanjem ili pridobivanjem mineralne sirovine vodi tijelo nadležno za upravljanje državnom imovinom (u daljnjem tekstu: Nadležno tijelo).

(2) Pravna osnova za isplatu naknade štete je ugovor koji zaključuju Nadležno tijelo i Osoba.

(3) U ugovoru iz stavka 2. ovoga članka obvezno se mora navesti:

– naziv i broj ugovora,

– iznos naknade štete,

– ugovoreni rok za uplatu naknade štete,

– broj računa za uplatu naknade štete,

– način plaćanja naknade štete (jednokratno ili plaćanje u ratama, rok i iznos dospijeća pojedine rate),

– jamstvo za provedbu ugovora,

– međusobna prava i obveze koje proizlaze iz zaključenog ugovora,

– razlozi za raskid zaključenog ugovora,

– rok na koji se zaključuje ugovor,

– broj originalnih zaključenih primjeraka ugovora, odnosno broj ovjerenih preslika ugovora,

– obvezu Osobe glede plaćanja troškova izrade i zaključenja ugovora (kao npr. ovjera preslika ugovora i drugo),

– naziv tijela kojima se zaključeni ugovor mora dostaviti.

(4) Ugovor iz stavka 2. ovoga članka obvezno se mora dostaviti:

1. Osobi,

2. ministarstvu nadležnom za rudarstvo (u daljnjem tekstu: Ministarstvo),

3. rudarskoj inspekciji Ministarstva,

4. ministarstvu nadležnom za financije,

5. nadležnom državnom odvjetništvu.

(5) Nadzor nad uplatom prihoda od naknade štete provodi Nadležno tijelo.

(6) Potvrdu o uplati prihoda od naknade štete Osoba je dužna dostaviti Nadležnom tijelu i Ministarstvu.

(7) Ako Osoba u ugovorenom roku ne plati naknadu štete, Nadležno tijelo će o tome obavijestiti nadležno državno odvjetništvo i Ministarstvo, a nadležno državno odvjetništvo poduzet će daljnje pravne radnje za zaštitu državne imovine.

(8) Ministarstvo vodi evidenciju izrečenih kazni/naknada štete, praćenja plaćanja i prikupljanja potvrda o uplati istih.

Članak 10.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/14-03/84

Urbroj: 50301-05/18-14-2

Zagreb, 23. srpnja 2014.

Predsjednik

Zoran Milanović, v. r.

90 25.07.2014 Uredba o naknadi štete po osnovi otuđenja mineralne sirovine

90 25.07.2014 Uredba o naknadi štete po osnovi otuđenja mineralne sirovine

Uredba, NN 90/2014-1811